CELEX: 32018R0108
Language: da
Date: 2018-01-23 00:00:00
Title: Kommissionens gennemførelsesforordning (EU) 2018/108 af 23. januar 2018 om en nødforanstaltning i form af støtte til landbrugere som følge af oversvømmelser og kraftige regnskyl i visse områder i Litauen, Letland, Estland og Finland

24.1.2018   
            
            
               DA
            
            
               Den Europæiske Unions Tidende
            
            
               L 19/6
            
         KOMMISSIONENS GENNEMFØRELSESFORORDNING (EU) 2018/108
   af 23. januar 2018
   om en nødforanstaltning i form af støtte til landbrugere som følge af oversvømmelser og kraftige regnskyl i visse områder i Litauen, Letland, Estland og Finland
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 221, stk. 1, og
   ud fra følgende betragtninger:
   
               (1)
            
            
               Fra august til oktober 2017 oplevede Litauen, Letland, Estland og den sydlige del af Finland kraftige regnskyl, som forårsagede oversvømmelse af en stor del af disse medlemsstaters agerjord. Den samlede nedbørsmængde i perioden august til oktober 2017 har været meget højere end gennemsnittet. Denne usædvanlig store nedbørsmængde over en længere periode er uden fortilfælde. Da vinteren desuden satte ind tidligt med sne og lave temperaturer, var såforholdene usædvanlig ugunstige. Det har derfor i vidt omfang ikke kunnet lade sig gøre at få etableret den vintersæd, som skal høstes i produktionsåret 2018/19.
            
         
               (2)
            
            
               Det deraf følgende tab af indtægter for landbrugere med bedrifter i de berørte områder, både som følge af arealer, der ikke kan tilsås, og arealer, som allerede er tilsået, og hvor udsæden er gået tabt på grund af de kraftige regnskyl, vil gå hårdt ud over landbrugerne i Litauen, Letland, Estland og Finland i produktionsåret 2018/19. Dette udgør et specifikt problem som omhandlet i artikel 221 i forordning (EU) nr. 1308/2013. Det specifikke problem kan ikke løses ved hjælp af foranstaltningerne i nævnte forordnings artikel 219 eller 220, eftersom det ikke direkte skyldes eksisterende eller umiddelbart truende markedsforstyrrelser eller er relateret til foranstaltninger, der tager sigte på at standse spredningen af dyresygdomme eller rette op på manglende forbrugertillid som følge af risici for folke-, dyre- eller plantesundheden.
            
         
               (3)
            
            
               Eftersom der er tale om en nødforanstaltning, bør der ydes økonomisk kompensation for støtteberettigede hektar i de berørte områder for at kompensere for fremtidige økonomiske tab i forbindelse med produktionsåret 2018/19.
            
         
               (4)
            
            
               Af hensyn til stabiliteten på det indre marked er det i Unionens interesse, at foranstaltningen kun gælder for de landbrugere, som mister indtægter som følge af tabte vintersædsarealer. Støtten bør desuden kun ydes til de hårdest ramte landbrugere. En landbruger bør anses for at være hårdest ramt, når andelen af tabte vintersædsarealer i en medlemsstat udgør mindst 30 % af vedkommendes samlede vintersædsareal i den pågældende medlemsstat. For at undgå enhver form for overkompensation bør støtten for de støtteberettigede hektar, hvorpå der ikke kan etableres vintersæd som følge af oversvømmelser, begrænses. De berørte medlemsstater bør derfor ikke fastsætte et støttebeløb pr. støtteberettiget hektar, som er større end den gennemsnitlige direkte betaling pr. hektar i kalenderåret 2017 i disse medlemsstater. Den samlede støtte og budgetbevilling bør baseres på oplysninger fra de berørte medlemsstater om, hvor mange hektar der er berørt af oversvømmelserne og de kraftige regnskyl.
            
         
               (5)
            
            
               For at undgå enhver risiko for dobbeltfinansiering må der ikke være blevet ydet nogen anden form for kompensation for det pågældende indtægtstab, det være sig i form af statsstøtte eller forsikringsudbetalinger, og støtten bør kun ydes for støtteberettigede hektar, som der ikke allerede er modtaget EU-støtte for på anden vis til dækning af de samme tab.
            
         
               (6)
            
            
               De berørte medlemsstater bør kunne yde supplerende støtte på de vilkår og inden for den frist, der er fastsat i denne forordning.
            
         
               (7)
            
            
               Der kan kun ydes støtte på grundlag af en ansøgning, der er indgivet efter den metode og inden for de frister, som er fastsat i de berørte medlemsstaters nationale lovgivning.
            
         
               (8)
            
            
               Det bør fastsættes, at de kompetente myndigheder skal træffe alle nødvendige foranstaltninger og udføre alle påkrævede kontroller og underrette Kommissionen herom. Disse kontroller bør navnlig omfatte kontrol af støtteberettigelsen og støtteansøgningens rigtighed. Antallet af støtteberettigede hektar bør kontrolleres ved hjælp af alle passende midler, som står til de kompetente myndigheders rådighed, herunder kontrolbesøg på bedrifterne.
            
         
               (9)
            
            
               Nødforanstaltningen bør højst anvendes i 12 måneder fra datoen for denne forordnings ikrafttræden.
            
         
               (10)
            
            
               For at sikre en forsvarlig budgetmæssig forvaltning af foranstaltningen og rettidig betaling til landbrugerne bør det kun være de betalinger, som de berørte medlemsstater har foretaget til støttemodtagerne senest den 30. september 2018, der kan medfinansieres af Unionen. Artikel 5, stk. 2, i Kommissionens delegerede forordning (EU) nr. 907/2014 (2) bør ikke finde anvendelse.
            
         
               (11)
            
            
               For at Unionen kan overvåge effektiviteten af denne nødforanstaltning, bør de berørte medlemsstater give Kommissionen udførlige oplysninger om dens gennemførelse. For at Unionen kan udøve finansiel kontrol, bør de berørte medlemsstater give Kommissionen meddelelse om den regnskabsmæssige afslutning af betalingerne.
            
         
               (12)
            
            
               Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   1.   Der kan inden for de begrænsninger, der er fastsat i artikel 2 og 5, ydes EU-støtte til landbrugere i Litauen, Letland, Estland og Finland for de hektar agerjord, som ikke kan bruges til vintersæd, eller som allerede er tilsået med henblik på høst i produktionsåret 2018/19, og hvor udsæden er gået tabt som følge af de kraftige regnskyl og oversvømmelser, der fandt sted i perioden fra august til oktober 2017 i disse medlemsstater, på betingelse af, at:
   
               a)
            
            
               disse hektar agerjord udgør mindst 30 % af en landbrugers samlede vintersædsareal i den pågældende medlemsstat
            
         
               b)
            
            
               landbrugerne ikke har modtaget nogen form for national støtte, forsikringsudbetaling eller anden EU-støtte end den, der ydes i henhold til denne forordning, til kompensation for de samme tab.
            
         2.   De berørte medlemsstater fastlægger i overensstemmelse med betingelserne i stk. 1, hvor mange hektar pr. landbruger der kan ydes støtte for.
   Artikel 2
   1.   Hver berørt medlemsstat fastlægger på betingelserne i stk. 2 og 4, hvor stort et beløb der kan ydes i støtte pr. støtteberettiget hektar.
   2.   Den støtte, Unionen kan yde i henhold til artikel 1, må højst udgøre:
   
               a)
            
            
               9 120 000 EUR til Litauen
            
         
               b)
            
            
               3 460 000 EUR til Letland
            
         
               c)
            
            
               1 340 000 EUR til Estland
            
         
               d)
            
            
               1 080 000 EUR til Finland.
            
         3.   De berørte medlemsstater kan yde supplerende støtte for de støtteberettigede hektar, der er fastsat i henhold til artikel 1, stk. 2, op til højst 100 % af det beløb, der er fastsat i henhold til nærværende artikels stk. 1.
   De berørte medlemsstater udbetaler den supplerende støtte senest den 30. september 2018.
   4.   Summen af det støttebeløb, der er omhandlet i artikel 1, og, hvis det er relevant, den supplerende støtte, der er omhandlet i denne artikels stk. 3, må ikke overstige beløbet for direkte betalinger i den pågældende medlemsstat som beregnet ved at dividere den nationale finansieringsramme for kalenderåret 2017, der er fastsat for medlemsstaten i bilag II til Europa-Parlamentets og Rådets forordning (EU) nr. 1307/2013 (3), med det samlede antal støtteberettigede hektar, der er anmeldt i kalenderåret 2017 i den pågældende medlemsstat, jf. artikel 72, stk. 1, første afsnit, litra a), i Europa-Parlamentets og Rådets forordning (EU) nr. 1306/2013 (4).
   Artikel 3
   Støtten i artikel 1 udbetales på grundlag af en ansøgning, som indgives af landbrugere med støtteberettigede hektar efter den metode og inden for de frister, der er fastsat i de berørte medlemsstaters nationale lovgivning.
   Artikel 4
   Medlemsstaterne træffer alle fornødne foranstaltninger, idet de bl.a. foretager udtømmende administrativ kontrol og kontrol på stedet i henhold til artikel 58 og 59 i forordning (EU) nr. 1306/2013 for at sikre overholdelse af betingelserne i nærværende forordning. Før støtten tildeles, foretager medlemsstaterne navnlig:
   
               a)
            
            
               administrativ kontrol af alle støtteansøgninger, herunder kontrol af:
               
                           i)
                        
                        
                           ansøgerens støtteberettigelse
                        
                     
                           ii)
                        
                        
                           antallet af støtteberettigede hektar, jf. artikel 1, stk. 2, ved hjælp af kontrolbesøg på bedrifterne, historiske optegnelser og det integrerede forvaltnings- og kontrolsystem som krævet i Kommissionens gennemførelsesforordning (EU) nr. 809/2014 (5)
                           
                        
                     
                           iii)
                        
                        
                           at ingen støtteberettiget ansøger har modtaget finansiering for de samme hektar fra andre kilder, jf. artikel 1, stk. 1, litra b)
                        
                     
         
               b)
            
            
               kontrol på stedet hos støttemodtagerne.
            
         Kontrollen på stedet omfatter mindst 5 % af den støtte, der er ansøgt om.
   Artikel 5
   1.   Der kan kun ydes EU-støtte til udgifter i forbindelse med betalinger i henhold til denne forordning, hvis betalingerne til støttemodtagerne er foretaget senest den 30. september 2018.
   2.   Artikel 5, stk. 2, i delegeret forordning (EU) nr. 907/2014 finder ikke anvendelse.
   Artikel 6
   1.   De berørte medlemsstater underretter Kommissionen om de foranstaltninger, der skal træffes i henhold til artikel 4, senest 60 dage efter datoen for denne forordnings ikrafttræden.
   2.   Senest 15 måneder efter datoen for denne forordnings ikrafttræden sender de berørte medlemsstater Kommissionen en udførlig rapport om gennemførelsen af denne forordning med oplysninger om gennemførelsen af de foranstaltninger, der er truffet, og de kontroller, der er udført i henhold til artikel 4.
   3.   De berørte medlemsstater giver Kommissionen meddelelse om den regnskabsmæssige afslutning af betalingerne.
   Artikel 7
   Denne forordning træder i kraft på syvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. januar 2018.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Kommissionens delegerede forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT L 255 af 28.8.2014, s. 18).
   
      (3)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).
   
      (4)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).
   
      (5)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).